Okresná prokuratúra Košice I 
Mojmírova 5, 041 47 Košice 1 	

Sp. zn. : 3 Pv 558/09/8802	Košice I, 19.4.2012
EEČ : 2-63-86-2012

U Z N E S E N I E

Trestná vec:	obvinený XXXXX 
Prečin:	podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Košice I
Rozhodnutie:
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
Skutková veta:
	- ako osoba oprávnená k poberaniu dávky a príspevku k dávke v hmotnej núdzi, ktorá mu bola vyplácaná v zmysle Zákona č. 599/2003 Z.z. neoznámil Úradu práce, sociálnych vecí a rodiny, Odboru sociálnych vecí a rodiny v Košiciach, že dňa 10.08.2006 podpísal so spol. XXXXX dohodu o vykonaní práce, pričom na základe tejto dohody vykonával rôzne brigádnické práce v mesiacoch 08/2006 a 06/2007, pričom mu bola vyplatená mzda podľa odpočtu odpracovaných hodín a to aj napriek tomu, že dňa 04.09.2006 požiadal Úrad práce, sociálnych vecí a rodiny o pomoc v hmotnej núdzi, kde uviedol, že nemá žiadny príjem, čím takto svojim konaním uviedol Úrad práce, sociálnych vecí a rodiny do omylu a za obdobie od 01.11.2006 do 30.07.2007 neoprávneným poberaním dávky a príspevku k dávke v hmotnej núdzi získal pre seba neoprávnený prospech vo výške 37.906,- Sk (1.258,24 €), pretože trestné stíhanie je neprípustné podľa § 9 Trestného poriadku, keďže obvinený zomrel.

Právna veta:
lebo je trestné stíhanie neprípustné podľa § 9 odsek 1 písmeno d
Odôvodnenie:
	Uznesením povereného príslušníka PZ OO PZ XXXXX - Staré mesto sp. zn. ČVS: ORP-XXXXX zo dňa XXXXX, bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX pre prečin podvodu podľa § 221 ods. 1 Trestného zákona na tom skutkovom základe, ako je to uvedené vo výrokovej časti tohto uznesenia. 

	Po skončení prípravného konania bolo uznesením prokurátora Okresnej prokuratúry XXXXX XXXXX sp. zn. 3 Pv 558/09 zo dňa 15.07.2009 trestné stíhanie obvineného XXXXX podmienečne zastavené podľa § 216 ods. 1 písm. a/, b/, c/ Trestného poriadku. Predmetné uznesenie nadobudlo právoplatnosť dňa 04.08.2009. Skúšobná doba podľa § 216 ods. 2 Trestného poriadku bola uložená v trvaní 30 (tridsať) mesiacov. 

	Podľa § 216 ods. 3 Trestného poriadku bola obvinenému uložená povinnosť uhradiť spôsobenú škodu vo výške 1.258,24 € najneskôr do skončenia skúšobnej doby v prospech poškodenej strany a to XXXXX XXXXX.
	
	V správe OS XXXXX XXXXX sp. zn. 2 Pn 20/2009 zo dňa 08.09.2011 probačný a mediačný úradník konštatuje, že obvinený vo veci spolupracoval, dostavoval sa v určených termínoch k probačnému úradníkovi a predkladal doklady o postupnom plnení uhrádzania spôsobenej škody. 

	Obvinený XXXXX však dňa 15.08.2011 zomrel, čo bolo doložené odpisom úmrtného listu vydaného listu vydaného dňa XXXXX XXXXX XXXXX, matričný úrad pod sp. zn. č. XXXXX. Na základe tejto skutočnosti bolo potrebné vydať uznesenie o pokračovaní v trestnom stíhaní podľa § 217 ods. 1 Trestného poriadku, ktoré nadobudlo právoplatnosť dňa 07.02.2012. 

	Z ust. § 9 ods. 1 písm. d/ Trestného poriadku vyplýva, že trestné stíhanie je neprípustné proti tomu, kto zomrel alebo bol vyhlásený za mŕtveho. 

	Z toho dôvodu v zmysle § 215 ods. 1 písm. d/ Trestného poriadku prokurátor zastavil trestné stíhanie. 

	Keďže v rámci prípravného konania nastala zákonná podmienka v zmysle vyššie citovaných ustanovení Trestného poriadku, to znamená, že XXXXX v postavení obvineného zomrel, čo je dokladované úmrtným listom, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Stanislav Pollák
prokurátor